section_heading: Karijera
paragraph_text: Cijelu karijeru Hrvoje Penava igrao je isključivo za zagrebačke klubove. Futsal karijeru započeo je 2005. u MNK Martinovci u kojoj se zadržao godinu dana i s kojom je bio najbolji strijelac 2. lige s 29 golova. Sljedeće sezone prelazi u najtrofejniji hrvatski klub MNK Uspinjača u kojoj se zadržao do 2011. U prvoj sezoni nastupanja za "Žutu podmornicu", Penava je osvojio Hrvatski malonogometni kup, a u sezonama 2008./09. i 2009./10. bio je najbolji strijelac Prve lige s 29, odnosno 48 golova.